DECRETO 244/1997, do 24 de xullo, polo que se designa como laboratorio de referencia da Comunidade Autónoma de Galicia, para o control da calidade dos productos transformados da pesca, ó Centro Técnico Nacional de Conservación dos Productos da Pesca (Cecopesca).
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 16/09/1997

A implantación de sistemas de aseguramento da calidade é, hoxe en día, un dos elementos básicos con que contan as industrias galegas de elaboración de productos de pesca para incrementa-la súa competitividade, tanto nos mercados nacionais como nos internacionais.
Iso esixe que se articule un mecanismo de cooperación entre a Administración autonómica e o sector privado, que fomente ó máximo a difusión nos mercados de que os productos da pesca transformados de Galicia reúnen uns requisitos de calidade que os fan óptimos para o consumo.
Nesta liña, seguindo as pautas marcadas pola Unión Europea e de acordo coas competencias que a Comunidade Autónoma de Galicia posúe, atribuídas polos artigos 27.15º, 30.2º e 33.1º da Lei orgánica 1/1981, do 6 de abril, do Estatuto de autonomía de Galicia, faise necesaria a designación dun laboratorio de referencia que, dispoñendo de infraestructura humana, material e administrativa necesaria, garanta o control da calidade dos productos elaborados da pesca, preservando a seguridade das informacións e resultados obtidos.
En relación ó sinalado anteriormente, o Centro Técnico Nacional de Conservación de Productos da Pesca, con sede en Vigo, laboratorio a través do que se levan a cabo as accións tecnolóxicas e de investigación e de desenvolvemento científico da Asociación Nacional de Fabricantes de Conservas, reúne a cualificación necesaria para a realización das funcións a que se refire este decreto.
Por todo iso, por iniciativa das consellerías de Pesca, Marisqueo e Acuicultura e Industria e Comercio, por proposta do conselleiro da Presidencia e Administración Pública e logo de deliberación do Consello da Xunta de Galicia na súa reunión do vintecatro de xullo de mil novecentos noventa e sete,
DISPOÑO:
Artigo 1º
Desígnase como laboratorio de referencia da Comunidade Autónoma de Galicia para o control da calidade dos productos da pesca transformados o Centro Técnico Nacional de Conservación dos Productos da Pesca (Cecopesca), que se habilita nos termos expresados no artigo 2º do presente decreto.
Artigo 2º
1. O laboratorio de referencia poderá:
a) Certificar que as materias primas e productos finais por el analizados reúnen os parámetros de calidade tanto desde o punto de vista fisicoquímico como microbiolóxico e organoléctico, nos termos fixados pola Entidade Nacional de Acreditación, de acordo coas normas ISO/CEI.
b) Estable-las pautas de control dos procesos productivos que garantan o cumprimento do disposto no apartado anterior.
2. A Administración autonómica poderá consultarlle ó laboratorio de referencia en relación ós temas que a continuación se sinalan:
a) O asesoramento na elaboración de normativas de carácter sectorial para harmonizar ó máximo os intereses empresariais e os do consumidor.
b) O asesoramento nas funcións de información ós consumidores dos productos da pesca.
c) Calquera outra función que a Administración competente lle asigne.
Disposición adicional
O desenvolvemento regulamentario do presente decreto corresponderalle á consellería competente por razón da materia.
Disposición derradeira
O presente decreto entrará en vigor ós vinte días da súa publicación no Diario Oficial de Galicia.
Santiago de Compostela, vintecatro de xullo de mil novecentos noventa e sete.
Manuel Fraga Iribarne
Presidente
Dositeo Rodríguez Rodríguez
Conselleiro da Presidencia e Administración Pública
7117